મુલુંડના LBS રોડ પર આવેલી નથુલાલ ચૅરિટેબલ ટ્રસ્ટ ગૌશાળાના એક ભાગને બિલ્ડરને વેચી દીધા પછી ૯૦ વર્ષ જૂની ગૌશાળાને દયનીય પરિસ્થિતિમાં બહાર લાવવા અને એને સુવ્યવસ્થિત કરવા માટે ગૌભક્તો અને પ્રેમીઓ તેમ જ મુલુંડ ગૌસેવા બચાવ સમિતિ તરફથી હિન્દુ તેમ જ જૈન સમાજના સંતોની ઉપસ્થિતિમાં મુલુંડ (વેસ્ટ)ના તાંબેનગરમાં આવેલા નેમીસૂરિ આરાધના ભવન (જૈન દેરાસર)માં ગઈ કાલે બપોરે એક જાહેર સભાનું આયોજન કરવામાં આવ્યું હતું. સાડાત્રણ કલાક ચાલેલી આ સભામાં જૈન અને હિન્દુ સંતોએ સોગંદ લઈને આ ગૌશાળાને બિલ્ડરના હાથમાં નહીં જવા દઈએ અને એમાં રહેતી ગાયોને પણ મુલુંડની બહાર નહીં જવા દઈએ એવી ઘોષણા કરી હતી. આ સંતોએ કહ્યું હતું કે જો ગૌશાળાના ટ્રસ્ટીઓ આ મુદ્દે કોઈ બળજબરી કરશે તો એનો પણ જડબાતોડ જવાબ આપવામાં આવશે.